सुनचाँदी पसलमा भीड
चाडपर्वमा सुनचाँदीको माग निकै धेरै हुन्छ, त्यसमा पनि तिहारमा बढी हुने गर्छ । तिहारमा लक्ष्मी पूजाअघिका तीन/चार दिनमा सुनचाँदीका   गरगहना र सामानको माग उच्च हुने व्यवसायीले बताएका छन् ।  यस वर्ष सोमबार लक्ष्मीपूजा गरिँदै छ । सुनचाँदी र तामा समान किनेर लक्ष्मीपूजाका दिन पूजा गर्ने प्रचलनअनुसार अहिले यी समानका पसलमा भीड लाग्ने गरेको छ ।
काठमाडौँ, कात्तिक ६ गते । चाडपर्वमा सुनचाँदीको माग निकै धेरै हुन्छ, त्यसमा पनि तिहारमा बढी हुने गर्छ । तिहारमा लक्ष्मी पूजाअघिका तीन/चार दिनमा सुनचाँदीका गरगहना र सामानको माग उच्च हुने व्यवसायीले बताएका छन् ।यस वर्ष सोमबार लक्ष्मीपूजा गरिँदै छ । सुनचाँदी र तामा समान किनेर लक्ष्मीपूजाका दिन पूजा गर्ने प्रचलनअनुसार अहिले यी समानका पसलमा भीड लाग्ने गरेको छ । शनिबार एक हजार केजी चाँदी र ३५ केजी सुनका गहना र सामान खरिदबिक्री भएको सुनचाँदी व्यवसायी महासङ्घले जानकारी दिएको छ । अन्य समयको तुलनामा तिहारमा सुनको खपत दोब्बर र चाँदीको खपत तेब्बर हुने गर्छ । एक साताअघिदेखि नै सुनचाँदीका गहनाको माग बढ्ने भए पनि तिहारको तीन दिन बढी कारोबार बढी हुने व्यवसायीको भनाइ छ ।  मुख्य चाडपर्व, तीज, दशैँ र तिहारसँगै बिहेको सिजनमा बजारमा सुनको खपत धेरै हुने गर्छ । सुनचाँदीको अभावआयात कम हुँदा बजारमा सुनचाँदीको अभाव भएको छ । चाडपर्वका बेला बजारमा सुनचाँदीको माग धेरै भए पनि आपूर्ति थोरै भएकाले अभाव सिर्जना भएको छ । तिहारमा गरगहनाका लागि र लक्ष्मीपूजा गर्न सुनचाँदीको माग धेरै हुने भए पनि आयात कम हुँदा मागअनुसार आपूर्ति हुन नसकेको नेपाल सुुनचाँदी व्यवसायी महासङ्घले जनाएको छ । महासङ्घका अध्यक्ष माणिकरत्न शाक्यले बजारमा सुनको अभाव हुँदा मागअनुसार वितरण गर्न नसकिएको बताउनुभयो । “दुई÷तीन दिनअघिदेखि सुनचाँदीका सामानको माग उच्च छ, बजार मागअनुसार आपूर्ति न्यून हुँदा ग्राहकको आवश्यकताअनुसार सामान उपलब्ध गराउन सकिएको छैन,” शाक्यले भन्नुभयो । छ महिनाअघिदेखि सुन आयातमा कडाइ हुँदा व्यवसायीसँग भएको सुनको मौज्दात सकिएकाले अहिले बजार व्यवस्थापन गर्न कठिन भएको उहाँले जानकारी दिनुभयो । अहिले बजारमा दैनिक ४० देखि ५० केजी सुनको माग रहेकोमा आपूर्ति १० केजी मात्र रहेको उहाँले जानकारी दिनुभयो । सामान्य अवस्थामा चाँदीको माग दैनिक दुई सयदेखि तीन सय केजी चाँदीको माग हुने गरेकोमा अहिले बढेर एक हजार केजीसम्म चाँदीको माग पुगेको जनाइएको छ ।बजारमा सुनचाँदीको अभाव हुँदा माग बढे पनि कारोबार बढ्न नसकेको महासङ्घले जनाएको छ । एक साताअघि महासङ्घले बजारमा सुनको अभाव भएपछि आयात बढाउन उद्योग वाणिज्य तथा आपूर्ति मन्त्रालयसमक्ष ज्ञापनपत्रसमेत बुझाएको थियो ।सरकारले विदेशी मुद्रा सञ्चितिमा प्रभाव पारेको भन्दै गत वैशाखदेखि सुनको आयातमा कडाइ गरेर दैनिक १० केजीमा झारेको थियो । यसअघि दैनिक २० केजी सुन आयात हुँदै आएको थियो । वाणिज्य बैङ्कले सुनको आयात गर्दै आएका छन् । बजारमा प्रतितोला सुनको मूल्य ९४ हजार चार सय रुपियाँ र चाँदी प्रतितोला एक हजार २१५ रुपियाँ रहेको छ । दुई महिनामा झन्डै चार अर्बको सुनचाँदी आयातभन्सार विभागको तथ्याङ्कअनुसार चालू आर्थिक वर्षको दुई महिना (साउन र भदौ)मा तीन अर्ब ६५ करोड तीन लाख ६३ हजार रुपियाँको ५११ केजी सुन आयात भएको छ । यस्तै सो अवधिमा १३ करोड २५ लाख ३२ हजार रुपियाँको एक हजार ४४५ केजी चाँदी आयात भएको छ । अस्टे«लिया, बहराइन, चीन, फ्रान्स, हङकङ, कोरियालगायतका देशबाट सुनचाँदी आयात हुने गर्छ ।     